Nemzeti Olvasás nap – Lengyelország

A Nemzeti Olvasás napját, 2012-től a Lengyel Köztársaság elnöke rendezi. A kezdeményezést Adam Mickiewicz: Pan Tadeusz című művének közös olvasása indította. 2013-ban egész Lengyelország Aleksander Fredro műveit olvasta. A következő két évben sor került Henryk Sienkiewicz trilógiájára és Bolesław Prus: A bábú című művére. 2016-ban Andrzej Duda köztársasági elnök és a felesége, a varsói Saski-kertben Henryk Sienkiewicz: Quo vadis című regényét olvasva nyitották meg a Nemzeti Olvasás napját. 2017-ben Stanisław Wyspiański: A menyegző című műve volt soron.

2018 különleges év volt, hiszen ekkor ünnepelte Lengyelország Függetlenségének 100. évfordulóját. Ezen alkalommal az elnöki pár Stefan Żeromski: Koratavasz című regényét kezdte el, azonban egész évben, az országban folyamatosan olvasták a Függetlenség Antológiát – ez egy speciális kiadvány, melyben összegyűjtötték az évszázad hazafias novelláit.

2019-ben 8 író, 8 novelláját olvasták fel a Nemzeti Olvasás napján. Ezen novellákat az elnöki pár választotta ki, az elnöki hivatalhoz elküldött több, mint száz cím közül. Az írók, akiket kiválasztottak: Eliza Orzeszkowa, Maria Konopnicka, Bolesław Prus, Bruno Schulz, Władysław Stanisław Reymont, Stefan Żeromski, Henryk Sienkiewicz és Henryk Rzewuski.

Idén, 2020. szeptember 5-én, Juliusz Słowacki: Balladyna című drámája lesz soron. (Ezt a művét magyarul nem adták ki.) A Balladyna a lengyel romantika kiemelkedő alkotása. A drámát 1834-ben fejezte be Słowacki, azonban csak öt évvel később adták ki Párizsban. Ebben a munkájában egyesítette a realizmust a fantáziával, amelynek középpontjában a karakterek hozzáállásának és viselkedésének elemzése áll. A két nővér – Balladyna és Alina – története nagyon népszerűvé vált. Nagy hatást gyakorolt a zenére, képzőművészetre és az évtizedek során megannyi művészeti ágra.

A Balladyna története: Balladyna és Alina, édesanyjukkal egy szegényes kis házban élnek az erdőben. A Gopła-tó királynője, Goplana a nimfa, szerelmes Balladyna szeretőjébe Grabiecbe. Hogy megszerezze a férfit, beleavatkozik az emberek életébe. Szolgája, Skierka segítségével, a gazdag Kirkor herceget a két nővér házához vezeti, reménykedve abban, hogy Kirkor beleszeret Balladynába így Grabiec neki marad. Azonban Skierka segítségével a herceg mindkét lányba beleszeret.

Hogy eldöntsék, a herceg kinek lesz a férje, a nővérek elmennek az erdőbe málnát szedni. Akinek hamarabb lesz tele a kancsója, az nyer. Mikor kiderül, hogy Alina a győztes, Balladyna megöli a testvérét. A bűncselekmény egyetlen szemtanúja a Goplana által szomorúfűzzé varázsolt Grabiec. Alina eltűnését Balladyna azzal magyarázza, hogy a lány megszökött a szeretőjével. Tettére a homlokán lévő lemoshatatlan vérfolt és a rémálmok emlékeztetik a nőt.   
Feleségül megy a herceghez, aki rögtön az esküvő után elindul a gnieznói csatába. Balladyna szégyelli az anyját ezért bezáratja. Balladyna és Fon Kostryn között viszony alakul ki. Amikor Balladyna elmegy a remetéhez, hogy szedje le a homlokáról a jelet, a férfi rögtön tudja, hogy milyen bűnt követett el a nő.

Fon Kostryn és Balladyna bűntársak lesznek Gralon lovag meggyilkolásában. Miután Kirkor meghal a csatában, Balladyna megmérgezi Fon Kostrynt is, az anyját pedig elüldözi a várból.   
Balladyna lesz a királynő. A kancellár figyelmezteti, hogy a hagyományokhoz hűen az új uralkodónak ítéletet kell hoznia az alattvalói által elé tárt bűnügyekben.   
Elsőként Fon Kostryn mérgezése kerül sorra, amelyben Balladyna az ismeretlen bűnöst halálra ítéli. Következett Alina ügye, és itt is halálos ítéletet hoz a királynő. Harmadiknak a villám által megvakult özvegy, Balladyna édesanyja a vádló, aki a lányára kér ítéletet, aki a viharban elüldözte. Mivel nem akarja elárulni a lánya nevét, végül a kínzásokban hal bele. Balladyna nem tehet mást, az ismeretlen lányra is halálos ítéletet mond.   
A hármas halálos ítéletet végül maga az Úr hajtja végre – villámcsapással megöli a nőt.

Szabó Mónika  
MLNÖ  
elnökhelyettes